मेयर ने यूडीएच मंत्री को बताया 8 माह तक घरों से नहीं उठा सकते कचरा
नगरनिगम में 15 दिसंबर 2016 को मेयर परिर्वतन हुआ। निर्मला नाहटा के इस्तीफे के बाद मेयर बने अशोक लाहोटी ने शहर में डोर टु डोर वेस्ट कलेक्शन को अपनी प्राथमिकता बताया। तब डोर टु डोर वेस्ट कलेक्शन प्रोजेक्ट के प्रभारी सुपरिडेंट इंजीनियर नरेन्द्र अजमेरा ने तो इलाकों के नाम बताते हुए कहा था- तीन फेज में डोर टु डोर कचरा उठाना शुरू कर देंगे। पहले फेज की शुरुआत फरवरी में हो जाएगी। इस फेज में उन्होंने सिविल लाइंंस और मानसरोवर के 27 वार्ड गिनाए थे। फरवरी निकल गया...मार्च आधा बीतने वाला है। अब नगर निगम मेयर अशोक लाहोटी ने डोर टु डोर वेस्ट कलेक्शन पर लगभग फिर ब्रेक लगा दिया है। लाहोटी ने हाल ही यूडीएच मंत्री श्रीचंद कृपलानी को एक चिट्ठी लिखी है। इसमें उन्होंने साफतौर पर लिखा है कि नगर निगम कम से कम अगले 8 महीने तक डोर टु डोर वेस्ट कलेक्शन नहीं कर सकता। वजह बताई है- अभियांत्रिकी शाखा की रिपोर्ट के अनुसार नगर निगम डोर टु डोर वेस्ट कलेक्शन की निविदा के सफल संवेदक को काम संभालने में ही 8 महीने लग जाएंगे। ऐसी स्थिति में मेयर ने एक बार फिर बीट्स प्रणाली के ही टेंडर करने की अनुमति मांगी है।
hin_Deva hin_Deva